text: Kraftig prisstigning på nytårstorsken
  31 december 2016 kl. 05.39
  Stormen Urd, der ramte landet i mandags, har ikke kun betydet forhøjet vandstand og knækkede grene i Syddanmark. Prisen på nytårstorsken er også steget markant.
  Prisstigningen på nytårstorsken kan man blandt andet mærke hos fiskehandler Morten Bendixen i Esbjerg. Her koster fire kilo af den dyreste udskæring omkring 1200 kroner. Det er cirka det dobbelte af, hvad nytårsfisken plejer at koste.
  - På grund af stormen har fiskerne haft to dage mindre at gøre godt med, så udbuddet er ikke det samme, som det plejer at være, siger Morten Bendixen, der er indehaver af Fiskehallen til TV SYD.
   Alligevel kan den forhøjet fiskepris ikke mærkes i butikken.
  - Vi sælger godt det samme som vi plejer. Nu er der også en dag i dag, og det er som regel de samme, der spiser torsk hvert år, så de køber det stadigvæk, siger Morten Bendixen.
   Man kan dog stadig komme til torsk for færre penge, hvis man selv vil frem med kniven og skære. Hele nytårstorsk koster nemlig 160 kroner pr. kilo.
  